google/wiki40b huggingface dataset:
Voldemar Päts

Elulugu

Voldemar Päts sündis ehitusmeistri perekonnas. Ta oli Eesti esimese presidendi Konstantin Pätsi üks noorematest vendadest.
1905. aastal lõpetas ta dekoratiivmaali erialal A. Stieglitzi kunsttööstuskooli Peterburis, 1907. aastal täiendas ta end Peterburi Pedagoogika Akadeemias. 
Ta alustas õpetajatööd Riias Balti Õpetajate Seminaris ja jätkas Tallinna koolides joonistusõpetajana (sealhulgas aastast 1906 Tallinna Nikolai I Gümnaasiumis), valiti 1907. aastal esimese eesti kunstiorganisatsiooni Eesti Kunstiselts juhatusse. Samuti juhatas ta aastatel 1912–1914 Eesti Kunstiseltsi joonistuskursusi. 1914–1934 oli ta Riigi Kunsttööstuskooli direktor ja aastast 1938 Riigi Kõrgema kunstikooli auprofessor. 1. maist 1934 kuni 1940. aastani töötas ta haridusministeeriumis kutseoskuse osakonna direktorina ja aastatel 1936–1940 oli ta ka haridusministri abi. 1934. aasta mais sai ta tehnika eriteadlaste registreerimise komisjoni juhatajaks. Aastatel 1934–1940 oli ta Kujutavate Kunstide Sihtkapitali Valitsuse esimees.
Vabadussõja ajal töötas ta abiorganisatsiooni Ühistöö keskjuhatuse esimehena, mille eest talle anti 14. detsembril 1920 Vabadusristi III liigi (tsiviilteenete eest) 2. järgu teenetemärk.
7. märtsil 1938 valiti ta Eesti-Taani Sõprusühingu esimeheks. 1940. aastal oli ta saksa vähemusrahvuse kultuuromavalitsuse likvideerimiskomisjoni liige. 
Teise maailmasõja ajal põgenes Voldemar Päts Austriasse, sealt Rootsi ja 1951 Kanadasse.
Päts oli aktiivne ja mitmekülgne mees. Pätsil oli suur osa rakendusliku kallakuga Riigi kunsttööstuskooli programmi, struktuuri, õppeklasside ja -töökodade kujundamisel, kuid alalhoidlike vaadete tõttu sattus ta administraatorina kujutavate kunstnikega vastuollu. Soosis kodundus- ja käsitööharidust. Ta kuulus OÜ Kodukäsitöö juhatusse. 1931. aastal toimetas ta ajakirja Filminädal, mida ilmus ainult kaks numbrit. 1937 pani Voldemar Päts Lagedi Põhikoolile nurgakivi. Pätsi algatusel hakati Lagedit varustama elektriga, rajati elektriliinid ja alajaamad. Päts oli ka Eesti Punase Risti asutaja, Eesti-Taani ja Eesti-Austria sõprusühingute esimees. Samuti oli ta Eesti Kunstnike Koondise Torontos (1956) asutajaid. On koostanud albumi "Eesti rahvariie ja ornament" I–II (1926) ja kirjutanud muid raamatuid. 
Kunstnikuna on Päts maalinud lilli ja maastikke. Päts oli Eesti üks esimesi karikaturiste ja tema karikatuure avaldasid Teataja Nalja Lisa (1901-1904), Kaval Hans (1911) ja Meie Mats (1916).
16. augustil 2008 avati Lagedil Eesti Vabadusvõitluse muuseumis Voldemar Pätsi bareljeef.

Isiklikku

Voldemar Päts oli abielus Johanna Veileriga (pärast abiellumist Päts), neil oli kaks tütart – Inna (abielus Kaldveer) ja Silvia (abielus Jürvetson). Silvia poja Tõnu poeg Steve Jurvetson on Ameerika riskikapitalist.
Varietee

Varietee on meelelahutuslik segaeeskavaga (nt laul, tants, tsirkusenumbrid) kontsertetendus, mida esitatakse kabarees või music-hall'is. Varieteeks nimetatakse ka sellise segaeeskavaga lõbustuskohta. Varieteega sarnaneb revüü; neid eristab see, et varietee puhul pole ettekantavad numbrid süžeeliselt omavahel seotud.
Meistriliiga 2001

Hooaeg

Esiliigast astme võrra kõrgemale kerkinud Maardu FC Levadia duubelmeeskond FC Maardu kolis hooaja eel Tallinnasse ja sai uueks nimeks Tallinna FC Levadia.
Meistriliigast langes välja viimane FC Kuressaare, asemele kerkis esiliiga võitja, teine Levadia süsteemi meeskond Pärnu FC Levadia. Üleminekumängudel võitis meistriliiga eelviimane Kohtla-Järve FC Lootus tänu võõrsil löödud väravale esiliiga teist FC Valgat (1:2, 1:0).

Hooaja 1. pool

¹Kodu meeskond on vasakus tulbas.

Värvid: Roheline = Kodu meeskonna võit; Kollane= viik; Punane = võõrsil meeskonna võit.

Hooaja 2. pool

¹Kodu meeskond on vasakus tulbas.

Värvid: Roheline = Kodu meeskonna võit; Kollane= viik; Punane = võõrsil meeskonna võit.
Viktor Turkin

Elulugu

Turkin on lõpetanud Tallinna 7. Keskkooli. 2004. aastal kaitses Turkin ülikooli International University Audentes juures magistrikraadi rahvusvahelistes suhetes väitekirjaga "Kaubamärkide rahvusvaheline kaitse" (juhendaja Heinu Koitel) ja 2007. aastal sama ülikooli juures magistrikraadi õigusteaduses väitekirjaga "Leiutiste õiguskaitse. Siseriiklik ja rahvusvaheline regulatsioon" (juhendaja Heinu Koitel). Ta on õppinud Concordia Rahvusvahelise Ülikooli ja International University Audentese doktoriõppes.
Turkin on Eesti Advokatuuri liige alates 2008. aastast ja vandeadvokaat 2010. aastast. Aastatel 2008–2009 töötas ta advokaadibüroos HETA, 2010–2014 advokaadibüroos Hansa Law Offices. Alates veebruarist 2014 advokaadibüroos Viktor Turkin 
Viktor Turkin on ka mitmete raamatute autor ja üliõpilastööde juhendaja. 2007. aastal avaldas ta kaks raamatut perekonnaõigusest, 2008. aastal aga koostas kaks riigikohtu lahendite kogumikku (perekonnaasjadest ja töövaidlusasjadest). Ta on avaldanud artikleid õigusteemadel, pidanud loenguid Eesti-Ameerika Äriakadeemias (2002–2007), Audentese Ülikoolis (2004–2006), Euroakadeemias (2005–2007) ja Tallinna Tehnikaülikoolis (2007–2009 ja aastast 2012).
 
1999. aastal tekitas meedias kõneainet kohtuasi, kus Viktor Turkin saavutas oma kliendile töölepingu ebaseadusliku lõpetamise kompensatsioonina hüvitise 334 800 krooni.
Tuntuimatest kriminaalmenetlustest on vandeadvokaat Turkin kaitsnud Eero Kangurit, samuti osalenud kaitsjana niinimetatud Deutsche Messe kohtuasjas. 2013. aastal saavutas Viktor Turkin Riigikohtus algatataud teistmismenetluses enam kui kolm aastat tagasi süüdi mõistetud isiku kriminaalasja uue läbivaatamise . 
Novembris 2014 esindas vandeadvokaat Turkin oma klienti Eesti Vabariigi vastu suunatud hüvitisenõudes, kus Tallinna Halduskohus mõistis seadusandluse puudulikkuse põhjendusel Eesti Vabariigilt lapsevanema kasuks välja 7500 euro suuruse mittevaralise kahju hüvitise (isal polnud võimalust enam kui kolm aastat lapsega kohtuda, kuna teine vanem keeldus kohtulahendit täitmast).                             
Viktor Turkin kuulub ka Eesti Akadeemilisse Õigusteaduse Seltsi (2004) ja Eesti Juristide Liitu.
Varem (1987–1992) on Viktor Turkin tegutsenud ka judo- ja karateõpetajana ning olnud Tallinna judoklubi Budo esimees.
Vibratsioon (saade)

"Vibratsioon" on Raadio 2 muusikasaade, mida juhib Raul Saaremets. 
Saade on raadioprogrammis 1993. aastast.
Kahetunnine saade on eetris neljapäeviti kell 22.
Max Mosley

Max Rufus Mosley (sündinud 13. aprillil 1940) on endine Rahvusvahelise Autoliidu (FIA) president.
Kui Mosley oli veel advokaat ja amatöörist rallisõitja, asutas ta eduka võidusõiduautode tootmise ettevõtte March Engineering ja F1 tiimi. Aastatel 1969–1977 tegeles ta ettevõtte juriidilise ja reklaamilise poolega.
Arüülrühm

Arüülrühm (ka arüülgrupp või lihtsalt arüül) on asendusrühma või asendusrühmasid sisaldav fenüülrühm, näiteks RC₆H₄– või R¹R²C₆H₃– jmt, kus R, R¹ ja R² on Alk, Ar, Hlg, OH jm. Lihtsaim esindaja on fenüülrühm. Allpool on toodud benseeni, fenüülmetaani (= tolueen), o-tolueeni ja ksüleeni struktuurile vastavad rühmad.
Arüülrühm (lühend Ar) on igasugune aromaatset tsüklit sisaldav rühm, näiteks ka tiofenüül- või indolüülrühmad. Siia kuuluvad ka polütsüklilised aromaatsed rühmad.
Orgaanilisi ühendeid, mis sisaldavad arüülrühma, vaadeldakse enamasti aromaatsete ühenditena.
Graham Gouldman

Graham Keith Gouldman (sündinud 10. mail 1946 Inglismaal Lancashire'is Salfordis) on juudi päritolu Briti muusik, ansambli 10cc kauaaegne liige.
Ta laulab, mängib kitarri ja basskitarri ning kirjutab laule.
Saksamaa taasühinemine

Juriidilised aspektid

Vastavalt kehtivale käsitlusele (Riigikohus – Bundesverfassungsgericht 1973) 1945. aastal sõja kaotanud Saksa Riik rahvusvahelise õiguse ja riigiõigusliku subjektina mitte hävis, vaid see muutus toimimisvõimetuks. Saksamaa Liitvabariigi loomine tingis seega riigi ümberorganiseerimise vajaduse. Liitvabariik on seega õigusjärjepidev 1867. aasta Põhja-Saksa Liiduga ja identne neli aastat hiljem monarhiana asutatud Saksa Riigiga; selles käsitluses pole samas viidet territooriumile. Saarland ühendati BRD-ga 1955. aasta referendumi järel 1.01.1957. Nõukogude okupatsioonitsooni alusel loodi DDR.
Põhiseaduse (Grundgesetz) ja riigiõiguse järgi oli 1990. aasta taasühinemine DDR-i asumine Saksa põhiseaduse mõjupiirkonda. Selle kohta tegi otsuse DDR Rahvasaadikute koda, mis hõlmas ka kuu aega varem liidumaade kohta vastu võetud otsuse. Ametlikult räägiti viiest uuest liidumaast sellal kui liidetavatest aladest (Beitrittsgebiet). Rahvasaadikute Koja loodud uued liidumaad vastasid laias laastus 1952. aastal rajatud ning halduslikult mõttetuks muutunud DDR liidumaadele,
Rahvusvahelise õiguse järgi lubati või kiideti taasühinemine heaks kaks-pluss-neli lepingutega 12. septembril 1990. Sellega loobusid IIMS võitnud riigid viimastest õigustest ning piirangutest Saksamaa suveräänsusele.
BRD põhiseadus pakkus vanal kujul taasühinemiseks kahte võimalust: taasühinemine “Saksamaa teiste osade” liitmise kaudu, art. 23a. F; ning ühinemine põhiseaduse rakendamise kaudu, “ mis pidi heaks kiidetama Saksa rahva poolt (art 146 GG). Kuna DDR-i elanikud ja vabalt valitud Rahvakoda soovisid kõige kiiremat teed (mitmed kodanikud juba olid läände läinud), valiti artikkel 23 lahendus. Uue põhiseaduse väljatöötamine oleks võtnud liiga kaua aega. 1990. aastal kustutati 23. artikkel ning 146. artiklis ja preambulis viidati ühtsuse riigiõiguslikule taastamisele.
Erilises olukorras oli Berliin. Formaalselt seisis see nelja võitjariigi alluvuses (der Viermächtestatus ), samas kui DDR käsitles linna idaosa enda juurde kuuluvana. Sel põhjusel ei pidanud Berliin sarnaselt teiste liidumaadega ka Saksamaaga ühinema. See taasühendati lihtsalt linna läänosaga.
Baleaari tormilind

Baleaari tormilind (Puffinus mauretanicus) on tormilindlaste sugukonda kuuluv linnuliik.
Eestis on teda kohatud eksikülalisena.
Leivaste

Leivaste oli küla Tartumaal Nõo kihelkonnas, Elva linna lõunapiiril. 1970. aastal oli külas 183 elanikku.
Leivaste esmamainimine pärineb 1582. aastast (Liewasth). 1976. aastal liideti Leivaste Metsakuru ja Kasekülaga ning tekkis Käärdi alevik.
Side (teoreetiline mehaanika)

Sidemeks nimetatakse teoreetilises mehaanikas keha liikumist kitsendavaid tingimusi. Tavaliselt moodustab sideme mingi teine keha.
Side on idealiseeritud mõiste teoreetilises käsitluses ning pole praktikas täielikult realiseeritav.

Sidemete tüübid

Sidemed võivad olla välised ja seesmised. Väline side seob vaadeldavat keha süsteemi mittekuuluvate kehadega. Seesmine side aga seob vaadeldavasse süsteemi kuuluvaid kehasid omavahel.
Printsess Eugenie

Sünd

Printsess Eugenie sündis 23. märtsil 1990 Portlandi haiglas Londonis. Tema isa on prints Andrew, Yorki hertsog, kuninganna Elizabeth II ja prints Philipi kolmas laps. Tema ema on Sarah, Yorki hertsoginna, major Ronald Fergusoni ja Susan Mary Wrighti tütar. Ta sai nime Hispaania kuninganna Victoria Eugenie järgi. Printsessil on ka vanem õde, Beatrice.
Ta ristiti 23. detsembril 1990 St. Mary Magdalene'i kirikus hommikuse jumalateenistuse ajal; ta oli esimene kuninglikku päritolu laps, kellel olid avalikud ristsed. Tema ristivanemad olid James Ogilvy, kapten Alastair Ross, Mrs. Ronald Ferguson (tema vanaisa teine abikaasa), Mrs. Patrick Dodd-Noble ja Ms. Louise Blacker.
Briti monarhi lapselapsena meesliini kaudu on Eugenie sünnist saadik Suurbritannia ja Põhja-Iirimaa Ühendatud Kuningriigi printsess (Tema Kuninglik Kõrgus).

Haridus

Printsess Eugenie alustas oma haridusteed Winkfield Montessori lasteaias Surreys 1992. Seejärel läks ta koos õega Upton House'i Kooli. 2001 pääses ta katsete alusel St. George's Schooli Windsoris. Kaks aastat hiljem alustas ta kooliteed Marlborough' Kolledžis Wiltshire'is, elades kooli internaadis.

Tervis

2002. aasta oktoobris tegi printsess läbi lõikuse Kuninglikus Riiklikus Ortopeedilises Haiglas Londonis, et takistada skolioosi halvenemist. Ta on nüüdseks täielikult paranenud ning eeldatakse, et uut lõikust pole vaja.

Kodune elu

Printsess Eugenie vanemad lahutasid 1996, kui tüdruku oli alles kuueaastane. Nüüd jagavad hertsog ja hertsoginna oma laste hooldusõigust ning Eugeniele meeldib aega veeta mõlema vanemaga. Lahutus oli sõbralik. Nad elavad siiani kõik koos hertsogi kodus Royal Lodge's, kui tüdrukud on internaatkoolidest kodus. 
On pakutud, et Eugenielt ja Beatrice'ilt peaks ära võtma printsessi- ja kuningliku kõrguse tiitli. Selle kaudu saaksid neist leedi Beatrice Windsor ja leedi Eugenie Windsor, nagu kõnetatakse hertsogite lapsi, kes pole kuninglikku päritolu. Tüdrukute isa on aga selle plaani vastu, kuna neil on mõlemale tiitlile sünnipärane õigus.
Nottinghami saar

Nottinghami saar (inuktituti Tujjaat) on saar Hudsoni väinas Hudsoni lahe suus.
Saar kuulub Kanada Nunavuti Qikiqtaaluki piirkonda.
Saare pindala on 1372 ruutkilomeetrit. Saar on künklik, kõrgus kuni 168 m.
Viimased püsielanikud lahkusid saarelt 1970. aastal.
Influentsaviirus

Haemophilus influenzae, ka Pfeiffer bacillus ja Bacillus influenzae (ingl k Haemophilus influenzae) on Pasteurellaceae perekonda kuuluvad viirused. Viiruste peremeesorganismid on nii imetajad kui linnud ja viirused parasiteerivad neil ülemiste hingamisteede limaskestades. Viirused põhjustavad patoloogiaid nii inimestel kui loomadel.

Kromosoomid

Haemophilus influenzae oli esimene vabalt-elav organism (ingl k free-living organism), kelle kromosoomistik 1995. aastal sekveneeriti.

Prognoos

Haemophilus influenzae tekkese kopsupõletiku korral on prognoos halb - ka ravi saadavuse korral võivad sellesse surra 30% nakatunuist.

Vaktsiin

Haemophilus Influenzae b, tavanimetusega Hib vastu (ka kompleksvaktsiinidena) vaktsineeritakse USAs lapsi immuniseerimiskava raames.
Martin O'Malley

Martin Joseph O'Malley (sündinud 18. jaanuaril 1963 Washingtonis) on Ameerika Ühendriikide poliitik.
Ta kuulub Demokraatlikku Parteisse.
Martin O'Malley oli alates 17. jaanuarist 2007 kuni 21. jaanuarini 2015 Marylandi osariigi kuberner.
Aastatel 1999–2007 oli ta Baltimore'i linnapea.
Turismiteenuse kvaliteet

Kokkuvõte

Kvaliteet turismis on väga lai ja mitmetahuline mõiste. Kvaliteedi defineerib klient, mistõttu on oluline tundma õppida klienti ootusi, vajadusi ja soove. Ettevõttele annab sihtturu väga hea tundmine suure konkurentsieelise ning võimaluse pakkuda suurepärast teenust või toodet. Ühe võimalusena teenuse kvaliteeti analüüsida on kasutada SERVQUAL meetodit, mis võimaldab selgitada välja klientide ootused ja vajadused, hinnata nende täitmist ning mõõta kliendi rahulolu. 
Levinud kvaliteedinäitajad turismivaldkonnas on hotellimajanduses majutusasutuste tärnisüsteem, turismiettevõtete ökomärgis Roheline Võti ja Eesti-sisene Märk Kindlast Arengust.
Hermann Vincke

Hermann Vincke oli Liivi ordu maamarssal aastal 1410.
Hermanni vanemad olid tõenäoliselt Albert Vincke ja Clemencia, sest teda samastatakse Johann ja Albert Vincke abiellumata venna Hermanniga, kes esineb Vestfaali allikates aastatel 1365–1373. Ta pärines tõenäoliselt Osnabrücki lähedalt Ostenwaldest.
Vincke teenistuskäik on säilinud äärmiselt lünklikult. 1391 oli ta Rakvere foogt, 1398–1399 on teda märgitud Järva foogtina ja 1410. aastal maamarssalina. Seejärel teated temast lõppevad.
Paistu põrguoru paljand

Paistu põrgu paljand (ka: Paistu põrguoru paljand) on kaitsealune paljand Paistu ürgorus Viljandi maakonnas Viljandi vallas. Paljand on arvele võetud ürglooduse objektina.
Paljand asub Paistu põrgu (koobas) kohal.
Peale selle paljandi asub Paistu ürgorus veel mitu teist tähelepanuväärset paljandit (Paistu paljandid).
Paljandi jalamil avanevad Paistu põrguoru allikad.
Mind

Mind ('Vaim') on üks maailma juhtivaid filosoofiaajakirju.
Ajakiri hakkas ilmuma 1876. Aastatel 1876–1891 ilmus 16 köidet. Uus seeria (New Series) hakkas ilmuma 1892. 
Ajakirja annab välja Mind Association kirjastuse Oxford University Press kaudu. 
Ajakirja toimetaja oli pikka aega George Edward Moore. 2005. aastast siiani toimetab ajakirja Thomas Baldwin.
Odd-Bjørn Hjelmeset

Maailma karikavõistlustel

Hjelmeset osales karjääri jooksul 140 maailma karikavõistluste etapil ja jõudis 21 korral esikolmikusse, millest 9 korda võitis etapi. Maailma karika üldarvestuses on tema parim tulemus 2000. aasta 3. koht 586 punktiga.
Silver Eensaar

Haridus

Lõpetas 1996. aastal Miina Härma Gümnaasiumi ja 2003. aastal Tartu Ülikooli õigusteaduskonna, kaitses bakalaureusekraadi tööga "Tsiviilkohtumenetluse optimeerimine, kasutades organisatsioonilisi ja tehnilisi abivahendeid, sealhulgas elektroonilist kohtupidamist".

Töö

Töötanud Julianus Inkasso OÜ juristina ja Julianus Grupp OÜ juhina.

Sporditulemused

Silver Eensaar on tegelenud orienteerumisega, peamiselt orienteerumisjooksuga 1986. aastast. Aastatel 2002–2009 kuulus orienteerumisjooksus Eesti koondisse. Orienteerumisjooksus on ta võitnud aastatel 2001–2012 Eesti meistrivõistlustel 2 kulda (2008 öisel tavarajal ja 2009 pikal rajal), lisaks 6 hõbedat ja 7 pronksi.
Rogainis on ta tulnud kolmekordseks maailmameistriks. 2012. aasta rogaini MMil Tšehhi Maagimäestikus võitis ta koos venna Rain Eensaarega meeskondade arvestuses kulla. 2013. aasta rogaini MMil Venemaal Pihkva oblastis kaitsesid Silver ja Rain Eensaar edukalt tiitlit. 2014. aasta rogaini MMil USAs Lõuna-Dakota osariigis Black Hills mäestikus tuli ta kolmandat korda maailmameistriks, seekord oli meeskonnakaaslaseks lisaks Rain Eensaarele ka Timmo Tammemäe ja esmakordselt võideti meeskondade arvestuses rogaini maailmameistritiitel kolmeliikmelise võistkonnaga. 2015. aasta rogaini MMil Soomes Kiilopääl võitis ta koos Rain Eensaarega hõbeda.
Rogaini Euroopa meistrivõistlustel on ta meeskondade arvestuses koos Rain Eensaarega võitnud 2011 kulla ning 2009, 2014 ja 2016 hõbeda.
Seiklusspordi Euroopa meistrivõistlustel 2013. aastal Poolas võitis ta pronksi ACE Adventure/Ebike.lv võistkonna koosseisus (Silver Eensaar, Rain Eensaar, Andris Ansabergs, Šárka Svobodná) ja 2014. aastal Türgis hõbeda Estonian ACE Adventure Teami koosseisus (Silver Eensaar, Rain Eensaar, Timmo Tammemäe, Šárka Svobodná). Seiklusspordi maailmakarikasarja osavõistlusel 2015. aastal Svaasimaal võitis ta teise koha ACE Adventure Team võistkonna koosseisus (Silver Eensaar, Rain Eensaar, Mariann Sulg, Timmo Tammemäe). 2015. aasta seiklusspordi maailmameistrivõistlustel Brasiilias Pantanali märgalal võitis sama võistkond 5. koha.
2015 septembris püstitas ta 24-tunni ultrajooksus Eesti rekordi, läbides Bruggis toimunud Šveitsi meistrivõistlustel 24 tunniga 232,433 km.
Saabastega kass

"Saabastega kass" (prantsuse keeles "Le Maître Chat, ou Le Chat Botté") on Prantsuse kunstmuinasjutt kassist, kes kasutab pettust ja trikitamist, et võita oma madalat päritolu ja vaesele peremehele võim, rikkus ja abielu printsessiga. Muinasjutu kirjutas 17. sajandi lõpul Charles Perrault (1628–1703), erruläinud ametnik ja Prantsuse Akadeemia liige. Esmakordselt ilmus lugu illustreeritud käsikirjas kaks aastat enne seda, kui Barbin avaldas selle 1697. aastal kogumikus "Histoires ou contes du temps passé", kus leidus kaheksa Perrault' muinasjuttu. Raamat sai kohe populaarseks ja on jäänud selleks tänini.
Perrault' muinaslugudel on olnud maailma kultuuriloole ulatuslik mõju. Algse kogumiku pealkiri oli "Histoires ou contes du temps passé, avec des moralités" alapealkirjaga "Les Contes de ma mère l'Oye" ("Möödunud aegade moraalilood", alapealkirjaga "Haneema jutud"). "Saabastega kass" on sajandite vältel inspireerinud heliloojaid, koreograafe, kirjanikke, filmiloojaid jpt. Näiteks esineb kass Tšaikovski balleti "Uinuv kaunitar" kolmandas vaatuses.
Malaisia Grand Prix

Malaisia Grand Prix on Vormel 1 etapp, mida peetakse Malaisias Sepangi ringrajal alates 1999. aasta Vormel 1 hooajast.
Liivimaa Kroonika

Liivimaa Kroonika oli Eesti nädalaleht, mis ilmus Tartus 1991–1996. Leht sai nime Läti Henriku Liivimaa kroonika järgi.
Liivimaa Kroonika sai alguse Postimehe vahelehena, kuid hakkas 1991. aasta juulist ilmuma iseseisva nädalalehena. Leht kujundas olulisel määral Eesti kollase ajakirjanduse palet. Toimetuses töötasid mitmed hilisemad tuntud ajakirjanikud ja kirjanikud, teiste seas Valdo Jahilo, Väino Koorberg, Tiina Kuuler, Esta Kübarsepp, Kalle Müller, Siim Nestor (pseudonüüm Indrek Teip), Karl Martin Sinijärv (1993–95, pseudonüüm Endel Buk), Piret Tali, Ingrid Tähismaa (Ingrid Veidenberg, 1992–1995), Inno Tähismaa jt.
1993. aastal lõi osa ajakirjanikke lahkhelide tõttu omanikega uue ajalehe Liivimaa Kuller, kuid 1995. aastal omandas Postimehe kontsern ka tolle.
1996. aasta septembris muudeti Liivimaa Kroonika nädalakirjaks Kroonika.
Adonai

Adonai (אֲדֹנָי) on heebreakeelne sõna, mis tähendab 'isand' (sõna-sõnalt 'minu isandad') ning üks Jumala nimesid Vanas Testamendis.
Mitmus väljendab austust kõnetatava vastu. Ainsuse vorm on Adoni, millega kõnetatakse auväärseid isikuid.
Teise tõlgenduse järgi kasutatakse sõna Adonai ja teisi mitmuslikke jumalanimesid mitmuses selleks, et näidata, et see Jumal kehastab kõiki jumalaid, keda austasid iisraellaste esivanemad ja ümberkaudsed rahvad.
Foiniiklased kasutasid seda sõna paganliku jumala Tammuze kohta ning sellest pärineb vanakreeka jumala Adonise nimi.
Et judaismis peetakse Jumala pärisnime Jahve (JHWH) väljaütlemist patuks, kasutatakse Piibli ettelugemisel ja palvetamisel selle asemel tiitlit Adonai. Kõnekeeles asendatakse see sõnaga ha-shem 'nimi'.
Paljud jumalakartlikud juudid ütlevad Adonai asemel Adoshem (sõnast shem 'nimi').
Eesti keeles vastab sõnale Adonai sõna Issand. 
Kui masoreedid 1. sajandil lisasid Tanahi tekstile vokaalimärgid, lisasid nad nimele YHWH Adonai vokaalid, et lugejal oleks meeles öelda selle asemel "Adonai". Nime YHWH lugemisest nende vokaalidega on tekkinud nimekuju "Jehoova".
Kullamaa valla lipp

Kullamaa valla lipp on Lääne maakonnas asunud endise Eesti haldusüksuse Kullamaa valla lipp.
Lipp kinnitati 16. juunil 1995.

Lipu kirjeldus

Ristkülikukujulise kollase lipu ülemises ja alumises servas roheline laid. Kumbki laid moodustab ühe ühiku lipu kogulaiusest. Kollase laiu keskel on roheline pügalrist, mille keskel samasuunaline ja -kujuline väiksem kollane pügalrist.
Lipu normaalsuurus on 100 x 150 cm ning laiuse ja pikkuse suhe 6:9.

Põhjendus

Kahekordne pügalrist sümboliseerib ümbruskonna kaht peamist keskust: Kullamaad (muistne linnamägi ning kirik, mille vaimulikud on jätnud püsiva jälje eesti kultuurilukku) ning Koluvere lossi  (omapärane, sündmusterohke ajalooga feodaallinnus). Pügalrist osutab ühtlasi kohalike inimeste vaimuerksusele ning kultuuritraditsioonidele. Lipu kollane värvus on Kullamaa nimetuse võrdkuju, roheline aga meenutab, et maa on läbi aegade toitnud ja jõukust toonud valla elanikele.
Sahara Araabia Demokraatlik Vabariik

Asukoht

Sahara Araabia Demokraatlik Vabariik asub Sahara kõrbe lääneosas, kus oaase on väga vähe. Ka sademete hulk on ekstreemselt väike. Erinevalt Maroko valdustest ei asu SADR-i territoorium Atlandi ookeani ääres. Lääne-Sahara on üldiselt tasase pinnamoega. Neid asjaolusid arvesse võttes on SADR ja Lääne-Sahara hõredaimalt asustatud alade seas.
Riik piirneb põhjas ja läänes Maroko valdustega Lääne-Saharas, lõunas ja edelas Mauritaania ning kirdes Alžeeriaga.

Ajalugu

Pärast Hispaania lahkumist Lääne-Saharast allkirjastasid Hispaania, Maroko ja Mauritaania Madridi kokkuleppe, millele järgnes Maroko ja Mauritaania sisenemine Lääne-Sahara aladele eesmärgiga liita see enda riigiga. Kumbki riik ei pälvinud rahvusvahelist tunnustust ning järgnes sõda iseseisvust pooldava Polisario rindega, kes väitis end esindavat Lääne-Sahara rahvast.
Sahara Araabia Demokraatlik Vabariik kuulutati välja 27. veebruaril 1976 Lääne-Saharas Bir Lehlus, kui Polisario kuulutas vajadust täita Hispaania koloniseerijate lahkumisel tekkinud tühimikku. 
Bir Lehlu jäi Polisario rinde valdustesse ka pärast 1991. aasta relvarahu ja oli kuni 2011. aastani eksiilvalitsuse sümboolne pealinn. Samal ajal väidab SADR-i valitsus, et Maroko valdustesse jääv El Aaiún on kogu iseseisva Lääne-Sahara territooriumi pealinn. Valitsus tegutseb kolmandas de facto pealinnas Tidoufi provintsis, kus asuvad põgenikelaagrid ning elab enamik eksiilühiskonnast.
Alates 2011. aastaks on ajutine halduskeskus Tifariti.